BRĪVĪBAS PIEMINEKĻA UN RĪGAS BRĀĻU KAPU PADOMES

2021. gada 27.oktobrī

Nacionālā kultūras mantojuma pārvalde Rīgā, Pils ielā 22 – 105

**6. sēdes**

**PROTOKOLS**

**Sēdē piedalās:**

Brīvības pieminekļa un Rīgas Brāļu kapu padomes (turpmāk – Padome) locekļi ar balsstiesībām:

J. Dambis, A. Ancāne, V. Brūzis, Ž. Zvaigzne. A. Kalniņš

Padomes locekļi no nevalstisko organizāciju vidus bez balsstiesībām:

V. Zatlers, D. Bērziņš, M. Stirna.

Ārlietu ministrijas Padomes pārstāvja p .i. bez balsstiesībām: J. Trahimoviča

Protokolē:

D. Toc-Macāne

**Padomes locekļi, kuri nepiedalās sēdē:**

J. Lange, J. Šumeiko

Sēdi atklāj pl.12.00

**1.**

**Par Brīvības pieminekļa un Rīgas Brāļu kapu uzturēšanai un apsaimniekošanai paredzēto finansējumu valsts budžetā 2022.gadam**

**V. Zatlers:** Padomes ārkārtas sēde šodien sasaukta ar mērķi formulēt Padomes viedokli par Brīvības pieminekļa un Rīgas Brāļu kapu apsaimniekošanai un uzturēšanai paredzēto finansējumu valsts budžetā 2022.gadam.

Diemžēl procedūra nav notikusi saskaņā ar speciālā likuma prasībām – Brīvības pieminekļa un Rīgas Brāļu kapu apsaimniekotājs, ko institūcijas jau no šī gada sākuma virzīja apstiprināšanai - Rīgas valstspilsētas aģentūra “Rīgas pieminekļu aģentūra” (turpmāk – Aģentūra) – vēl nav apstiprināts ar Ministru kabineta rīkojumu. Tam saskaņā ar speciālo likumu bija jābūt apstiprinātam līdz 2020.gada 31.decembrim. Secīgi ir arī aizkavējušies visi pārējie likumā noteiktie soļi – apsaimniekotāja izstrādāta Apsaimniekošanas programma un tās apstiprināšana, kas bija noteikta līdz š.g. 31.jūlijam, un Apsaimniekošanas programmā bāzēti un pamatoti abu kultūras pieminekļu apsaimniekošanas, uzturēšanas un atjaunošanas izdevumu aprēķini, kas būtu par pamatu finansējuma pieprasījumam 2022.gada valsts budžetā.

Līdz ar to Padomei ir jāiesaistās ar viedokli, jo šobrīd LR Saeimā tiek izskatīts valsts budžets 2022.gadam, un tas konceptuāli jau ir atbalstīts 1. lasījumā.

Saskaņā ar LR Kultūras ministrijas sniegto informāciju LR Saeimas Izglītības, kultūras un zinātnes komisijai - valsts budžetā 2022.gadam Brīvības pieminekļa un Rīgas Brāļu kapu uzturēšanai un saglabāšanai paredzēti 500 129 *euro* (t.sk. 184 129 *euro* uzturēšanas izdevumiem (ieskaitot personāla izmaksas) un 316 000 *euro* atjaunošanas izdevumiem).

Aģentūra Padomei ir iesniegusi divus aprēķinus, no kuriem pirmajā starpība starp Kultūras ministrijas iesniegto summu un Aģentūras piedāvājumu ir 169 871 *euro*, savukārt, otrajā Aģentūras atsūtītajā aprēķinā starpība noapaļojot ir 97 000 *euro*.

Ņemot vērā, ka Padomei pēc sarunām ar Aģentūru ir zināms, ka pēc iespējas lielāks finansējuma apjoms jāparedz Rīgas Brāļu kapu apsaimniekošanai, ir priekšlikums lūgt Saeimas atbildīgo komisiju valsts budžetā 2022.gadam papildus paredzēt 97 000 *euro* Brīvības pieminekļa un Rīgas Brāļu kapu uzturēšanas un saglabāšanai.

Vienlaicīgi Padome apzinās, ka formāli nav ievērota likumā noteiktā procedūra finansējuma pieprasījumam, ņemot vērā, ka ir aizkavēšanās ar Brīvības pieminekļa un Rīgas Brāļu kapu likumā noteikto pārejas noteikumu izpildi, un cer, ka, virzot apstiprināšanai 2023. gada valsts budžetu, šie jautājumi jau būs procesuāli sakārtoti, un lemšana notiks normatīvajos aktos noteiktajā kārtībā.

**D. Bērziņš** konceptuāli atbalsta priekšlikumu.

**V. Brūzis** ņemot vērā šī brīža situāciju un neprognozējamos inflācijas kāpumus, atbalsta priekšlikumu par papildus finansējuma lūgumu 97 000 *euro* apmērā.

**Ž. Zvaigzne:** saskaņā ar Finanšu ministrijas rīcībā esošo informāciju Kultūras ministrija prioritārajos pasākumos valsts budžetā 2022. gadam ir paredzējusi un iesniegusi apstiprināšanai 500 129 *euro*. Kas attiecas uz Aģentūras vēlāk iesniegtajiem aprēķiniem, starpība starp Aģentūras pieprasījumu un Kultūra ministrijas aprēķiniem ir ap 600 000 *euro*, ja tajos ietver arī Aģentūras piedāvātos attīstības izdevumus.

Finanšu ministrija šobrīd nevar atbalstīt papildus finansējuma pieprasīšanu 97 000 *euro* apmērā bez seguma. Šis jautājums būtu jāskata normatīvo aktu noteiktajā kārtībā, sagatavojot un izskatot 2023.gada valsts budžetu. Vēl ir jāņem vērā, ka aktuālo priekšlikumu iesniegšanas termiņš bija š.g. 26. oktobris līdz pl.17.00. Ņemot vērā, ka Apsaimniekošanas programmu nav apstiprinājis Ministru kabinets, tad nav saprotams, kādi izdevumi tiks segti no pieprasītajiem 97 000 euro.

**V. Zatlers** norāda, ka šobrīd visi ir speciālā likuma noteikto termiņu neievērošanas upuri. Padome šajā gadījumā mēģinās izmantot likumdošanā atļauto praksi – Saeimas balsojumu.

**J. Dambis:** Ja salīdzina Aģentūras sākotnēji iesniegtos aprēķinus un tos, kas ir iestrādāti Kultūras ministrijas pieprasījumā valsts budžetam 2022. gadam, tad tie ir palielināti. Pēdējie Aģentūras aprēķini tika par vēlu iesūtīti. Kultūras nozarei ir ļoti daudz vajadzību, tāpēc problēmu ar papildus finansējuma pieprasījumu pēdējā brīdī var saprast.

**V. Zatlers:** Rezumējot, Padome jūt atbildību, lai valsts simboli – Brīvības piemineklis un Rīgas Brāļu kapi – būtu kvalitatīvi uzturēti un apsaimniekoti. Ņemot vērā, ka ir aizkavējušies Brīvības pieminekļa un Rīgas Brāļu kapu likuma pārejas noteikumos definētie termiņi par apsaimniekotāja noteikšanu, secīgi – apsaimniekošanas programmas izstrādi un apstiprināšanu, un Padomes rīcībā ir tikai sarunās ar topošo apsaimniekotāju iegūts apsaimniekošanas izdevumu provizoriskais plāns, Padome lūdz Saeimu rast iespēju piešķirt papildus līdzekļus 97 000 eur apmērā Brīvības pieminekļa un Rīgas Brāļu kapu uzturēšanas un saglabāšanai, un aicina deputātus likt pamatus stabilam finansējumam šo valstiski svarīgo objektu apsaimniekošanā nākotnē.

**Padome balso par:**

Padome aicina Saeimu rast iespēju valsts budžetā 2022.gadam papildus piešķirt 97 000 *euro* Brīvības pieminekļa un Rīgas Brāļu kapu uzturēšanai un saglabāšanai.

Par - 4 Padomes locekļi ar balsstiesībām (J. Dambis, A. Ancāne, A. Kalniņš, V. Brūzis)

 3 NVO pārstāvji Padomē (V. Zatlers, M. Stirna, D. Bērziņš).

Pret - 0

Atturas – 1 (Ž. Zvaigzne)

**Padomes lēmums:**

Padome aicina Saeimu rast iespēju valsts budžetā 2022. gadam papildus piešķirt 97 000 *euro* Brīvības pieminekļa un Rīgas Brāļu kapu uzturēšanai un saglabāšanai.

**2.**

**Par izgaismojumu Brīvības alejā**

**V. Zatlers**: Ņemot vērā, ka noslēgumam tuvojas sagatavošanās Brīvības pieminekļa izgaismošanai saskaņā ar institūcijās apstiprināto būvprojektu, ierosinu aktualizēt jautājumu par Brīvības alejā izvietotā apgaismojuma elementa – lampiņu virteņu – vizuālo ietekmi kontekstā ar paredzēto pieminekļa izgaismojumu.

Atgādinu, ka 01.09.2021. Padomes sēdē, kur piedalījās gan Rīgas pilsētas izpilddirektors, gan tobrīd esošās Rīgas pašvaldības aģentūras “Rīgas pilsētas arhitekta birojs” pārstāvji, un tika pārrunāts arī šis jautājums, pašvaldības pārstāvji piekrita Padomes viedoklim, ka var rasties vizuāla disonanse starp vasaras periodā izvietoto Brīvības alejas apgaismojumu un Brīvības pieminekļa izgaismojumu, ko paredzēts atklāt Latvijas Valsts svētku nedēļā, un solījās to ņemt vērā, veicot nepieciešamās darbības, lai to novērstu.

Lai būtu lielāka pārliecība, ka pašvaldības institūcijas nav aizmirsušas solījumu, Padomei jāvēršas ar lūgumu laika periodā no 15.11.2021.-18.11.2021. (ieskaitot) neparedzēt šo Brīvības alejas apgaismojuma elementu ieslēgšanu. Tas palīdzētu arī saprast, vai lampiņu virtenes turpmāk izvietojamas citādāk, vai arī no tām vispār jāatsakās, ņemot vērā Brīvības pieminekļa jauno izgaismojumu.

Jāizskata arī jautājums par Padomes lēmumu, ko pašvaldība nav ņēmusi vērā - neizvietot tēlniecības darbu MO-6 “Brīvību brīvībai!” Brīvības alejas asī skatā uz Brīvības pieminekli. Tēlniecības darbs tur tika izvietots un atrodas joprojām, klaji ignorējot Padomes viedokli.

Ierosinu virzīt Padomes balsojumam lūgumu Rīgas pilsētas izpilddirektoram un Pilsētas arhitekta dienestam :

1. aicināt ņemt vērā Padomes lēmumu Nr. 11-01/4685 “Par Latvijas Mākslas akadēmijas studentu darbu ekspozīciju Brīvības alejā” (09.09.2021.), kur noteikts, ka Padome nepiekrīt tēlniecības darba MO-6 “Brīvību brīvībai!” izvietošanai paredzētāja novietnē Brīvības alejas asī skatā uz Brīvības pieminekli, un līdz 15.11.2021. to pārvietot, lai skats netiktu vizuāli ietekmēts;
2. lūgt no 15.11.2021. – 18.11.2021. izslēgt Brīvības alejā izvietoto lampiņu virteņu apgaismojumu, lai novērstu iespējamo vizuālo disonansi starp Brīvības pieminekļa jauno izgaismojumu un alejas izgaismojumu.

Par - 5 (Padomes locekļi ar balsstiesībām – A. Ancāne, J. Dambis, A. Kalniņš, V. Brūzis, Ž.Zvaigzne)

 3 (NVO pārstāvji Padomē – V. Zatlers, D. Bērziņš, M. Stirna)

Pret – 0

Atturas - 0

**Padomes lēmums:**

Lūgt Rīgas pilsētas izpilddirektoru un Rīgas pilsētas Attīstības departamenta Pilsētas arhitekta dienestu:

1. ņemt vērā Padomes lēmumu Nr. 11-01/4685 “Par Latvijas Mākslas akadēmijas studentu darbu ekspozīciju Brīvības alejā” (09.09.2021.), kur noteikts, ka Padome nepiekrīt tēlniecības darba MO-6 “Brīvību brīvībai!” izvietošanai paredzētāja novietnē Brīvības alejas asī skatā uz Brīvības pieminekli, un līdz 15.11.2021. to pārvietot, lai skats netiktu vizuāli ietekmēts;
2. No 15.11.2021. – 18.11.2021. izslēgt Brīvības alejā izvietoto lampiņu virteņu apgaismojumu, lai novērstu iespējamo vizuālo disonansi starp Brīvības pieminekļa jauno izgaismojumu un alejas izgaismojumu.

**3.**

**Par labdarības namiņa izvietošanu pie “Laimas” pulksteņa Brīvības pieminekļa aizsardzības zonā**

(Iesniedzējs: Rīgas pašvaldības aģentūra “Rīgas pieminekļu aģentūra”)

Padomei izvērtēšanai un viedokļa sniegšanai Rīgas pašvaldības aģentūra “Rīgas pieminekļu aģentūra” ir iesniegusi SIA “Orkla Latvija” ieceri no 22.11.2021.-20.12.2021. izvietot “Laimas” labdarības namiņu Brīvības pieminekļa aizsardzības zonā pie “Laimas” pulksteņa.

Ņemot vērā, ierobežoto Padomes sēdes laiku un nepietiekamo informāciju par ieceri, Padome vienojas, ka lēmuma pieņemšanai nepieciešamā dokumentācija Padomes locekļiem tiks aizsūtīta e-pastā. Pēc viedokļu apkopošanas, jautājums e-pastā tiks virzīts balsojumam. Viedokļiem būtiski atšķiroties, atkārtoti tiks sasaukta Padomes sēde, lai vienotos par lēmumu.

Sēdi slēdz pl. 12.43.

Sēdi vadīja: V. Zatlers

*(paraksts\*)*

*\*Dokuments ir parakstīts ar drošu elektronisko parakstu un satur laika zīmogu*

Sēdi protokolēja: D. Toc-Macāne